Coordenadas: 37°43′N 2°38′O﻿ / ﻿37.717, -2.633

Igrexa da Inmaculada.
**Castilléjar** (antes coñecido como ***Castilléjar de los Ríos***) é unha localidade e un municipio español pertencente á provincia de Granada, na comunidade autónoma de Andalucía.

Está situado no extremo nororiental da provincia, na comarca de Huéscar que, xunto coa de Baza, conforman unha rexión denominada o "Altiplano de Granada".

Limita cos municipios de Huéscar, Galera, Cúllar, Benamaurel e Castril. Outras localidades próximas son Cortijos del Cura e San Marcos.

Dista 136 km de Granada e 175 km de Murcia.

Xeografía
---------

Localización do municipio de Castilléjar na provincia de Granada.
O concello está formado polos núcleos de Castilléjar, Los Carriones e Los Olivos.

Situado a 792 msnm, ten unha superficie de 131,33 km². Segundo o censo de 2015 a súa poboación era de 1 400 habitantes, o que facía unha densidade de poboación de 11,32 hab./km².

O seu termo municipal está nunha fértil veiga que se estende ás beiras dos ríos Galera e Guardal, con algunhas das paisaxes de *badlands* máis espectaculares do Altiplano Granadino.

Conta, ademais, con numerosas *casas-cova*, tradicionais das rexións de Andalucía Oriental e Murcia.

Aínda que a Igrexa de Nosa Señora da Inmaculada Concepción, as Covas da Mourería e sitios arqueolóxicos como os da Balunca ou da Sacristía posúen un valor innegábel, o patrimonio monumental de Castilléjar non é tan importante como o doutras cidades e localidades históricas de Andalucía. Iso si, o municipio conta cun moi valioso patrimonio ambiental e etnográfico. A verdadeira riqueza patrimonial de Castilléjar está constituída polo tesouro medioambiental que representa a extensa zona esteparia dos *badlands*, a cultura troglodítica resultante do hábitat en covas, e no aínda hoxe palpábel modo de vida tradicional, froito das singularidades desta localidade.

Historia
--------

A zona onde se asenta Castilléjar serviu de hábitat humano desde a Prehistoria, como o demostran os sitios arqueolóxicos das covas de Guardal. Hai vestixios dun poboado ibero, chamado *Castro de la Balunca* que data dos séculos VI e V a.C.. Posteriormente albergou tribos bastetanas. Os árabes ocuparon o seu territorio ao que chamaban ***al-Qulayat*** (*alcalá* ou *"castilleja"*), até que en 1488 foi reconquistado polos Reis Católicos e pasou a depender da casa de Alba.

Tras a expulsión dos mouriscos, decretada polo rei Filipe III e efectuada entre 1609 e 1613 (os de Andalucía, en 1610), toda a zona foi repoboada por xentes vindas do norte da península, principalmente do País Vasco, Navarra e Aragón. Por iso son frecuentes apelidos como *Abellán*, *Barea*, *Carricondo*, *Ibar*, *Iriarte*, *Lizarte*, *Mañas*, *Navarro*, *Uribe* ou *Vegara*.

O nome da localidade foi nun principio o de "*Castillexa*", e como tal permaneceu até finais do século XVIII, para pasar a denominarse *Castilléjar de los Ríos* do que quedou só o seu actual topónimo.

Notas
-----

1. ↑  Datos do INE.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Castilléjar Modificar a ligazón no Wikidata*** |

### Ligazóns externas

* Castrilléjar na *Granadapedia*.
* Castrilléjar en Turismo de Granada. Deputación Provincial.
* Web oficial do Concello.

|  |  |
| --- | --- |
| Control de autoridades | 
* Wd: Q555918
* WorldCat
* VIAF: 316734850
* código INE: 18045
* GEC: 0264762
* GeoNames: 6357677
* OSM: 344055
* WOEID: 756865

 |